**Dôvodová správa**

**A. Všeobecná časť**

Národný bezpečnostný úrad a Úrad vlády Slovenskej republiky predkladajú návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „návrh zákona“) ako plnenie opatrenia č. 1 vyplývajúceho z Koncepcie kybernetickej bezpečnosti Slovenskej republiky na roky 2015-2020.

 Cieľom predkladaného návrhu zákona je úprava a vymedzenie kompetencií na úseku kybernetickej bezpečnosti.

 Na tento účel návrh zákona vymedzuje v kompetenčnom zákone generálnu kompetenciu v oblasti kybernetickej bezpečnosti a zveruje ju do pôsobnosti Národného bezpečnostného úradu ako ústrednému orgánu štátnej správy pre kybernetickú bezpečnosť. Návrh zákona zároveň v rámci spoločných úloh ministerstiev a ústredných orgánov štátnej správy umožňuje vecne príslušným autoritám pre kybernetickú bezpečnosť plnenie úloh v oblasti kybernetickej bezpečnosti v rámci svojej vecnej pôsobnosti.

Návrh zákona bol podľa § 33 ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov prerokovaný s Ministerstvom financií Slovenskej republiky.

 Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom  Európskej únie.

 Návrh zákona nebude mať vplyv na rozpočet verejnej správy, podnikateľské prostredie, sociálne vplyvy, vplyvy na životné prostredie, ani vplyv na informatizáciu spoločnosti.

**Doložka zlučiteľnosti**

**právneho predpisu s právom Európskej únie**

**1. Predkladateľ právneho predpisu:** riaditeľ Národného bezpečnostného úradu a vedúci Úradu vlády Slovenskej republiky

**2. Názov návrhu právneho predpisu:** Návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov

**3. Problematika návrhu právneho predpisu:**

a) nie je upravená v práve Európskej únie

b) nie je obsiahnutá v judikatúre Súdneho dvora Európskej únie.

**Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.**

**DOLOŽKA**

**vybraných vplyvov**

**A.1. Názov materiálu:** Návrh zákona návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov

**Termín začatia a ukončenia PPK:** -

**A.2. Vplyvy:**

|  |  |  |  |
| --- | --- | --- | --- |
|  | Pozitívne\* | Žiadne\* | Negatívne\* |
| 1. Vplyvy na rozpočet verejnej správy |  | X |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | X |  |
| 3. Sociálne vplyvy  – vplyvy na hospodárenie obyvateľstva,  – sociálnu exklúziu,  – rovnosť príležitostí a rodovú rovnosť a vplyvy na zamestnanosť |  | X |  |
| 4. Vplyvy na životné prostredie |  | X |  |
| 5. Vplyvy na informatizáciu spoločnosti |  | X |  |

\*Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.

A.3. Poznámky

A.4. Alternatívne riešenia – nenavrhujú sa

**A.5. Stanovisko gestorov**

**B. Osobitná časť**

**K Čl. I**

K bodu 1

Navrhuje sa, aby ústredným orgánom štátnej správy pre kybernetickú bezpečnosť bol Národný bezpečnostný úrad. Úlohy Národného bezpečnostného úradu budú najmä koncepčného, legislatívneho a metodického charakteru, vrátane tvorby, koordinácie a uskutočňovania štátnej politiky pre kybernetickú bezpečnosť, prípravy právnej úpravy v oblasti kybernetickej bezpečnosti a riadenia tohto úseku. Národný bezpečnostný úrad bude zároveň riešiť aj medzinárodné aspekty kybernetickej bezpečnosti, zastupovať Slovenskú republiku v medzinárodných organizáciách a plniť úlohy bezpečnostnej povahy v oblasti kybernetickej bezpečnosti smerom k Organizácii Severoatlantickej zmluvy a Európskej únii. Návrh vychádza z Koncepcie kybernetickej bezpečnosti Slovenskej republiky na roky 2015-2020 schválenej uznesením vlády SR č. 328 dňa 16. júna 2015, ktorá v rámci inštitucionálneho rámca riadenia kybernetickej bezpečnosti určila Národný bezpečnostný úrad ako ústredný orgán štátnej správy pre kybernetickú bezpečnosť.

K bodu 2

Účelom navrhovanej zmeny je umožniť plnenie úloh v oblasti kybernetickej bezpečnosti aj všetkým ministerstvám a ústredným orgánom štátnej správy, a to v rozsahu ich pôsobnosti vymedzenej zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Návrh vychádza z Koncepcie kybernetickej bezpečnosti Slovenskej republiky na roky 2015-2020 schválenej uznesením vlády SR č. 328 dňa 16. júna 2015, ktorá stanovuje, že vecne príslušná autorita pre kybernetickú bezpečnosť zaisťuje kybernetickú bezpečnosť v rámci svojej vecnej pôsobnosti. Návrh systematicky a koncepčne rieši zaisťovanie kybernetickej bezpečnosti všetkých existujúcich ústredných orgánov štátnej správy v rámci ich vymedzenej pôsobnosti.

**K Čl. II**

Navrhuje sa, aby zákon nadobudol účinnosť 1. januára 2016.

Schválené na rokovaní vlády Slovenskej republiky 26. augusta 2015.

**Robert Fico**

predseda vlády Slovenskej republiky

**Jozef Magala**

riaditeľ Národného bezpečnostného úradu